16.6.2023
SK
Úradný vestník Európskej únie
C 214/19 Streda 18. januára 2023
W. keďže v roku 2019 ženy tvorili 20 % ľudí zamestnaných v odvetví videohier; keďže nedostatočné zastúpenie žien je dobre známym a systémovým problémom v odboroch vedy, technológie, inžinierstva a matematiky vrátane odvetvia videohier, a to v samotnom odvetví, ako aj v hypersexualizovanom zobrazení mnohých ženských postáv v dizajne hry; keďže 37 % hráčok zažíva obťažovanie z dôvodu svojho rodu v online hrách pre viacerých hráčov (26); keďže napriek úsiliu, ktoré sa vynaložilo v oblasti pravdivého, rovnocenného a nestereotypného zobrazovania žien vo videohrách, musí sa v tomto úsilí ešte pokračovať a zároveň treba dosiahnuť rovnaké zastúpenie žien na všetkých pozíciách v tomto hodnotovom reťazci, ako aj pokrok v boji proti sexuálnemu zneužívaniu a diskriminácii; X. keďže v roku 2020 jednu pätinu populácie EÚ tvorili osoby so zdravotným postihnutím; keďže Únia sa zaviazala zlepšiť ich sociálnu a ekonomickú situáciu, a to aj online; keďže existujú určité zdravotné postihnutia, ktoré môžu byť pre online videohry obzvlášť veľkým problémom, napríklad farbosleposť, zrakové problémy alebo poruchy pohyblivosti rúk; keďže farbosleposť postihuje 10 % mužskej populácie;
Online videohry v Európskej únii 1. zdôrazňuje hodnotu videohier pre online aj offline hranie ako obľúbenej zábavy, ktorú si užíva značný počet Európanov vo všetkých vekových kategóriách a členských štátoch, a ako kultúrneho prejavu ich tvorcov, jednotlivých hráčov a širších herných spoločenstiev; 2. zdôrazňuje, že videohry sú v EÚ vysoko inovačným digitálnym odvetvím a že toto odvetvie je zodpovedné za viac ako 90 000 priamych pracovných miest v Európe; zdôrazňuje, že odvetvie videohier ponúka čoraz väčší počet nových pracovných príležitostí pre mnohých kultúrnych tvorcov, ako sú vývojári videohier, dizajnéri, spisovatelia, hudobní producenti a iní umelci, ktoré by mali vziať do úvahy akékoľvek opatrenia Únie v tejto oblasti, a najmä činnosti v oblasti financovania; zdôrazňuje, že videohry zasahujú do digitálneho aj kultúrneho odvetvia, keďže predstavujú aj kľúčovú súčasť kultúrneho a kreatívneho ekosystému, ktorý tvorí viac ako 50 % pridanej hodnoty celkového trhu EÚ s audiovizuálnym obsahom; 3. zdôrazňuje význam odvetvia videohier pri podpore inovácií v Európe; zdôrazňuje, že odvetvie videohier prispelo k vývoju nových technológií, ako je okrem iného umelá inteligencia a technológie virtuálnej a rozšírenej reality; 4. pripomína význam MSP v európskom hodnotovom reťazci videohier a celosvetové postavenie, ktorému sa tešia mnohé európske spoločnosti vyvíjajúce hry na trhy pre konzoly, PC a mobilné hry; vyjadruje sklamanie nad tým, že takýto medzinárodný úspech a kultúrna príťažlivosť sa často prehliadajú, keď sa uvažuje o vedúcom postavení Európy v oblasti digitálnych technológií a služieb; 5. víta spustenie pilotného projektu navrhnutého Európskym parlamentom s názvom Pochopenie hodnoty európskej hernej spoločnosti, ktorého cieľom je zhromaždiť komplexné údaje na podporu tvorby politík ovplyvňujúcich toto odvetvie; konštatuje, že niektoré z problémov, ktorým čelí toto odvetvie, zahŕňajú rozvoj a udržanie talentov, zložitý a roztrieštený regulačný rámec na globálnom trhu, prístup k financiám a sociálne a kultúrne vplyvy videohier;
Posilnenie ochrany spotrebiteľa v online videohrách 6. zdôrazňuje, že ochrana spotrebiteľa je nevyhnutná na zabezpečenie bezpečného a dôveryhodného online prostredia pre videohry a hráčov a že budovanie dôvery medzi spotrebiteľmi môže posilniť hospodársky rast odvetvia videohier; domnieva sa však, že ochrana spotrebiteľa by sa mohla ešte zlepšiť; vyzýva Komisiu, aby zohľadnila otázky ochrany spotrebiteľa pri online videohrách v rámci prebiehajúcej kontroly vhodnosti spotrebiteľského práva EÚ s cieľom zabezpečiť rovnakú spravodlivosť online aj offline; 7. uznáva, že acquis EÚ v oblasti spotrebiteľského práva poskytuje silnú ochranu spotrebiteľa, ktorá je plne uplatniteľná na videohry; berie na vedomie oznámenie Komisie z 29. decembra 2021 o nekalých obchodných praktikách podnikateľov voči spotrebiteľom na jednotnom trhu, ktoré poskytuje usmernenia k uplatňovaniu spotrebiteľského práva EÚ v oblasti propagácie a reklamy v rámci hry, a to aj pre deti, nákupov v rámci hry a prítomnosti plateného náhodného obsahu;
(26)
Písomné dôkazy, ktoré predložila Liga proti hanobeniu Spoločnému výboru pre návrh zákona o online bezpečnosti parlamentu Spojeného kráľovstva (OSB0030), How Algorithms Influence Harmful Online Conduct (Ako algoritmy ovplyvňujú škodlivé správanie online), september 2021.